Neljän joen lähde

Neljän joen lähde (ital. Fontana dei Quattro Fiumi) on suihkulähde Piazza Navonan keskellä Roomassa. Sen on suunnitellut Gian Lorenzo Bernini paavi Innocentius X:n tilauksesta. Suuri joukko taiteilijoita ja käsityöläisiä rakensi suihkulähteen Berninin valvonnassa vuosina 1648–1651. Suihkulähteeseen kuuluu 1600-luvulla tehty marmorinen alusta ja Circus Maxentiukselta siirretty antiikin aikainen obeliski. Suihkulähteen jalustana on keinotekoinen travertiinikallio, jota kannattelee neljä patsasta. Ne edustavat Niiliä, Tonavaa, Gangesia ja Río de la Plataa ja symboloivat sen ajan tunnettuja mantereita Afrikkaa, Eurooppaa, Aasiaa ja Amerikkaa, joille katolinen usko oli levinnyt. Hahmoja ympäröivät maanosille ominaiset tai kuvitellut kasvit ja eläimet, kuten krokotiili, delfiini ja lohikäärme. Rio de la Plata (suom. Hopeajoki) löydettiin edellisellä vuosisadalla, mutta todellisuudessa se ei ollut joki vaan estuaari eli jokisuu, jossa muutaman joen makea vesi sekoittuu suolaisen meriveden kanssa murtovedeksi. Etelä-Amerikan suurin joki on Amazon, mutta Bernini ei eri syistä valinnut sitä. Lähteet Anton, Emil & Kruus, Antti: Rooma. Opas pyhiinvaeltajalle. Kirjapaja, 2023. ISBN 978-952-354-702-5 Viitteet Aiheesta muualla Kuvia tai muita tiedostoja aiheesta Neljän joen lähde Wikimedia Commonsissa